34 פועלי בניין מתו בשנת 2015 בתאונות עבודה, כך עולה מתשובת הממשלה לשאילתה שהגיש ח"כ דב חנין בעקבות העלייה החדה בתאונות העבודה בענף הבנייה. נוסף להרוגים מעל ל3,000 נפצעו. השבוע (09/02/16) תתקיים משמרת מחאה נגד הקטל בענף הבנייה מול משרד הכלכלה.
בתשובה לשאילתה שמסר לח"כ חנין השר המקשר בין הממשלה לכנסת, יריב לוין, נמסר כי בענף הבנייה שבמסגרתו מועסקים כ-200 אלף עובדים, קיימים 17 מפקחים בלבד. במהלך שנת 2015 נהרגו 34 עובדים בתאונות שהתרחשו בענף הבנייה, ובסך הכל – על פי נתוני המוסד לביטוח לאומי – נפגעו 3,139 עובדים בענף.
"התשובה לשאילתה היא מקוממת", אמר ח"כ חנין. "השאלות הופנו לשר הכלכלה וגם אם שר הכלכלה מתמקד במתווה הגז ובהטבות לטייקונים, הוא עדיין נושא באחריות גם לעובדים, גם לבטיחות שלהם וגם לסוגיה הקשה של תאונות העבודה בכלל ותאונות העבודה בענף הבניין בפרט. אם שר הכלכלה לא מתפנה אפילו להשיב לשאילתה בכתב בנושא כזה, שנוגע לחיי אדם, הוא אינו ראוי להמשיך בתפקידו". ח"כ חנין הדגיש כי "הטרגדיה בענף הבניין נמשכת יותר מדי זמן. בכל יום, בכל אתר בנייה, פועלי הבניין עובדים תחת סכנה עצומה לחייהם, והממשלה אינה עושה דבר".
חשוב לציין כי בחודש ינואר 2016 לבדו – נהרגו שישה פועלים נוספים. בעקבות העלייה במספר ההרוגים בתאונות עבודה בענף הבנייה, סיעת חד"ש בהסתדרות החליטה להפגין מול משרד הכלכלה בדרישה להתפטרות שר הכלכלה שהוא ראש הממשלה בנימין נתניהו. דובר הסיעה, איתמר אבנרי, הסביר את חשיבות משמרת המחאה, "עבור הממשלה אלו עובדים שקופים: פועלים יהודים מאוכלוסיות מוחלשות, ערבים אזרחי ישראל, פלסטינים מהגדה ועובדים זרים, שרובם מועסקים כעובדי קבלן. בלי הגנה. בלי זכויות. ביום שלישי הבא, ה-9 בפברואר, בשעה 15:00 נעמוד במשמרת מחאה מול משרד הכלכלה בירושלים, ונקרא לשר הכלכלה – בנימין נתניהו – לקחת אחריות ולהתפטר".